Gestrande vrou gered danksy Google Earth? Nonsens! | Maroela Media
Die SOS-tekening wat Sheridan glo gebou het om vliegtuie se aandag te trek
Die webwerf News-Hound.org het onlangs berig oor Sheridan en ŉ paar van haar vriende wat na bewering in 2007 uit Liverpool, Engeland, vertrek het om met ŉ seiljag na Hawaii te vaar. ŉ Storm in die Panama-kanaal het egter hulle boot beskadig en haar vriende is almal dood. Sy het 17 dae later glo uiteindelik op ŉ eiland wakker geword.
Sheridan vertel dan van haar avonture en hoe sy glo op die eiland oorleef het totdat “ŉ kind uit Minnesota” haar SOS-tekening op die strand raakgesien en owerhede ingelig het.
Die storie is op ŉ hele paar betroubare nuuswebwerwe herhaal.
Die webwerf Waffles at Noon, wat gereeld samesweringsteorieë ontbloot, het Woensdag bevestig dat die berig vol aanduidings is dat dit vals is. Die Google Earth-foto wat in die berig gebruik word, is eintlik ŉ satelllietfoto van Kyrgyzstan.
Waffles at Noon berig verder gedeeltes van Sheridan se teks is verbatim geneem uit ŉ Daily Mail-artikel oor Ed Stafford, wat 60 dae op ŉ eiland in die Stille Oseaan moes spandeer.
Bron: Waffles at Noon